KOMMISSIONENS FORORDNING (EF) Nr. 204/96 af 2. februar 1996 om overgangsforanstaltninger i Finland for anvendelse af tillægsafgiftsordningen for mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse, særlig artikel 149, stk. 1, og

ud fra følgende betragtninger:

Ifølge artikel 3, stk. 1, i Rådets forordning (EØF) nr. 3950/92 af 28. december 1992 om en tillægsafgift på mælk og mejeriprodukter (1), senest ændret ved forordning (EF) nr. 1552/95 (2), må summen af de individuelle referencemængder af samme art ikke overstige de samlede tilsvarende mængder for hver medlemsstat; summen af de individuelle referencemængder for de finske producenter inden tiltrædelsen overstiger Finlands samlede garantimængde; en lineær nedsættelse af de individuelle mængder på nuværende tidspunkt ville få meget alvorlige følger for mælkeproduktionsstrukturerne i Finland;

der må træffes overgangsforanstaltninger for at lette Finlands overgang fra at anvende det nationale system for styring af mælkeproduktionen til at anvende EF-bestemmelserne, så Finland får den fornødne tid til og mulighed for at nedsætte de tildelte mængder; for at overholde principperne i EF's tillægsafgiftsordning bør denne forordning anvendes fra den 1. april 1995;

Forvaltningskomitéen for Mælk og Mejeriprodukter har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Uanset artikel 3, stk. 1, i forordning (EØF) nr. 3950/92 tillades det, inden for summen af de individuelle referencemængder pr. 3l. december 1994, at referencemængder af samme art, der er tildelt de enkelte producenter fra den 1. april 1995, indtil den 31. marts 1997 overstiger den tilsvarende samlede garantimængde.

2. Ved anvendelse af artikel 8 i forordning (EØF) nr. 3950/92 bemyndiges Finland til i forbindelse med de overdragelser, der er omhandlet i fjerde og femte led i nævnte artikel, at lægge en del af den overdragede referencemængde til den nationale reserve efter de regler, der var gældende inden ikrafttrædelsen.

Finland skal første gang inden den 1. juni 1996 og anden gang inden den 1. marts 1997 meddele Kommissionen, hvilke foranstaltninger landet har truffet i henhold til ovennævnte artikel 8, samt resultatet af de pågældende foranstaltninger.

3. Senest pr. 31. marts 1997 skal de samlede mængder i den nationale reserve, jf. artikel 5 i forordning (EØF) nr. 3950/92, være nedsat, således at summen af de individuelle referencemængder forhøjet med mængderne af samme art i den nationale reserve er lig med den tilsvarende samlede mængde fastsat for Finland. Hvis denne nedsættelse viser sig at være utilstrækkelig, skal Finland nedsætte de individuelle referencemængder i fornødent omfang.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. april 1995 til den 31. marts 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. februar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 405 af 31. 12. 1992, s. 1.

(2) EFT nr. L 148 af 30. 6. 1995, s. 43.